
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	Frumvarp til laga um breytingu á lögum um útlendinga og lögreglulögum (verndarsamkomulag ESB) [DMR25110108]
	Ráðuneyti /verkefnisstjóri
	 Dómsmálaráðuneytið
	Innleiðing EES-gerðar?
	☐ Já
☒ Nei

	Dags.
	 05.02.2026


	A. Úrlausnarefni

	1. Forsaga máls og tilefni
Hvert er úrlausnarefnið?

Stjórnvöld aðildarríkja Evrópusambandsins hafa á undanförnum árum gripið til víðtækra aðgerða til að efla stjórnun landamæra og á sviði fólksflutninga. Í því samhengi samþykkti Evrópusambandið (ESB) þann 14. maí 2024 svokallað verndar- og fólksflutningasamkomulag Evrópusambandsins (e. Pact on Migration and Asylum), sem samanstendur af tíu gerðum sem koma samtímis til framkvæmda innan aðildarríkjanna og samstarfsríkja Schengen þann 12. júní 2026. 

Meginmarkmið verndarsamkomulagsins er að styrkja stjórn á ytri landamærum Schengen-svæðisins, samhæfa aðgerðir lögregluyfirvalda og auka málshraða og skilvirkni við afgreiðslu umsókna um alþjóðlega vernd.

Íslandi ber að innleiða þann hluta verndarsamkomulagsins sem telst til þróunar á Schengen-regluverkinu og þeirra alþjóðlegu skuldbindinga sem leiða af tvíhliða samningi Íslands og Noregs við Evrópusambandið frá árinu 2001 um viðmiðanir og fyrirkomulag við að ákvarða hvaða ríki skuli fara með beiðni um alþjóðlega vernd sem lögð er fram í aðildarríki, á Íslandi eða í Noregi. Samningurinn tengir Ísland og Noreg við framkvæmd svonefnds Dyflinnarsamnings, ásamt þeim réttarreglum sem ESB hefur sett í tengslum við framkvæmd hans, auk þátttöku í þeim kerfum sem nauðsynleg eru til að framfylgja samningnum, þar á meðal evrópska fingrafaragrunninum Eurodac.
 
Með frumvarpinu verður lagt til að lögfest verði skuldbindandi ákvæði þriggja reglugerða verndarsamkomulagsins sem falla undir framangreindar skuldbindingar. Nánar tiltekið ákvæði reglugerðar (ESB) 2024/1358,  (Eurodac reglugerðin) að undanskildum 7. og 8 kafla hennar, auk kafla 3., 5. og 7. (ESB) 2024/1351 um stjórnun verndar- og fólksflutningamála (AMMR reglugerðin). Þá er einnig lagt til að innleidd verði 12 og 13. gr. reglugerðar (ESB) 2024/1359 (reglugerð um að taka á neyðarástandi á landamærum) um sérstaka málsmeðferð við neyðarástand á landamærum.    

Nýja Eurodac reglugerðin leysir af hólmi eldri reglugerð (ESB) 603/2013. Hún felur í sér breytingar á hlutverki Eurodac-fingrafaragrunnsins. Eurodac er sameiginlegur fingrafaragrunnur Schengen-ríkjanna sem nýtist m.a. við að bera saman fingraför í tengslum við umsóknir um alþjóðlega vernd. Með nýju reglugerðinni breytist Eurodac úr því að vera eingöngu fingrafaragrunnur yfir í víðtækari lífkennagagnagrunn, þar sem heimilt verður að skrá andlitsmyndir sem og tilteknar persónuupplýsingar um einstakling. Þá mun skráning ná til fleiri hópa en áður og aldurstakmark fingrafaraskráningar barna verður lækkað niður í 6 ára.

Meginefni Dyflinnarreglugerðinnar (ESB) 604/2013 hefur verið fært undir 3., 5. og 7. kafla AMMR reglugerðarinnar sem Ísland er skuldbundið til að innleiða á grundvelli áðurnefnds samnings Íslands og Noregs við ESB. Kaflarnir viðhalda þeirri meginreglu að umsókn skuli hljóta efnislega meðferð í einu aðildarríki og að það ríki, sem umsækjandi sækir fyrst um vernd í eftir að hafa flúið heimaríki sitt, beri að jafnaði ábyrgð á afgreiðslu umsóknar. Eftir sem áður verður heimilt að krefja það ríki sem ber ábyrgð á umsókn um vernd um að taka við umsækjanda. 

Helstu breytingarnar fela hins vegar í sér endurskoðun á málsmeðferðarreglum, meðal annars með skýrari kröfum um skráningu ríkja í Eurodac, styttri tímafresti og aukinni skilvirkni við endurviðtöku milli aðildarríkja. Markmið breytinganna er að auka skilvirkni og hraða málsmeðferð umsókna um alþjóðlega vernd

Íslandi ber að innleiða hluta áðurnefndra ákvæða reglugerðanna í landsrétt í samræmi við þær alþjóðlegu skuldbindingar sem leiða af framangreindum samningi við ESB. Með frumvarpinu er lagt til að gerðar verði nauðsynlegar breytingar á lögum um útlendinga nr. 80/2016 og lögreglulögum nr. 90/1996. Þá er kveðið á um breytingar á kærufrest í ákvörðunum sem teknar eru á grundvelli AMMR-málsmeðferðarinnar, en kærufrestur verður sjö dagar í stað sjálfkrafa kæru í kjölfar ákvörðunar. Ætla má að breytingarnar kunni að draga úr fjölda kæra. Enn fremur mun kæra vegna slíkra mála ekki hafa í för með sér frestun réttaráhrifa. Áfram fá umsækjendur sem hljóta ákvörðun í máli sínu á grundvelli málsmeðferðarinnar tækifæri til að mál þeirra sé tekið fyrir tveimur stjórnsýslustigum.
2. Að hvaða marki duga gildandi lög og reglur ekki til?  
Gildandi lög eru ekki fullnægjandi lagastoð fyrir framangreindum reglugerðum.  

	B. Markmið 

	Stefna hins opinbera á viðkomandi málefnasviði/málaflokki
Markmið sem að er stefnt með lagasetningu í ljósi úrlausnarefnis og stefnu stjórnvalda
Meginmarkmið lagasetningarinnar er að tryggja að íslensk stjórnvöld hafi fullnægjandi lagaheimildir til að safna, vinna og miðla lífkennaupplýsingum og öðrum nauðsynlegum persónuupplýsingum til að auðkenna einstakling í samræmi við Eurodac reglugerðina. Tryggja þarf einnig að íslensk stjórnvöld hafi lagaheimildir til að beita viðeigandi málsmeðferð í samræmi AMMR-reglugerðina og reglugerð um neyðarástand á landamærum.

	C. Leiðir

	Ekkert aðhafst  - hvaða afleiðingar hefði það? 
Ef engar breytingar yrðu gerðar á lögum um útlendinga og lögreglulögum væri ekki unnt að innleiða skuldbindandi ákvæði áðurnefndra reglugerða og þar með ekki uppfylla þjóðréttarskuldbindingar Íslands. Það gæti dregið úr virkni Eurodac kerfisins og verndarkerfisins á Íslandi og valdið auknu álagi á verndarkerfið í heild. 
Önnur úrræði en lagasetning sem metin hafa verið
Önnur úrræði en lagasetning koma ekki til álita. Það þarf að tryggja lagastoð fyrir innleiðingu gerðanna. 
Mögulegar leiðir við lagasetningu
Að gera nauðsynlegar breytingar á lögum um útlendinga og lögreglulögum. 

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Áformað er að gera breytingar á lögum um útlendinga nr. 80/2016 og lögreglulögum nr. 90/1996 og taka upp tiltekin ákvæði Eurodac reglugerðarinnar og skuldbindandi ákvæði AMMR reglugerðarinnar og reglugerðar um að taka á neyðarástandi á landamærum. Íslensk þýðing mun liggja fyrir við framlagningu lagafrumvarpsins.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Sjá svar við lið D.1.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Við gerð breytinganna verða ákvæði stjórnarskrárinnar og þjóðréttarskuldbindingar Íslands höfð í huga. Forsenda frumvarpsins er að standa við þjóðarréttarskuldbindingar Íslands samkvæmt Schengen samningnum og 4 gr. samnings á milli Evrópusambandsins og Íslands og Noregs um viðmiðanir og fyrirkomulag við að ákvarða hvaða ríki skuli fara með beiðni um alþjóðlega vernd sem lögð er fram í aðildarríki eða á Íslandi eða í Noregi.
Frumvarpið mun byggja á skýrum lagagrundvelli  og samræmast ákvæðum stjórnarskrár, einkum 71. gr. um friðhelgi einkalífs og 65. gr. um jafnræði.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Á ekki við. 
Er önnur grundvallarlöggjöf sem taka þarf tillit til?  
Á ekki við.

	F. Samráð

	Hverjir eru helstu hagsmunaaðilar? 
Útlendingastofnun, lögreglan, ríkislögreglustjóri og Persónuvernd. 
Er skörun við stjórnarmálefni annarra ráðuneyta? 
Það er ekki skörun við stjórnarmálefni annarra ráðuneyta. 
Samráð sem þegar hefur farið fram
Þegar hefur verið haft samráð við helstu hagsmunaaðila.
Fyrirhugað samráð 
Frekara samráð verður haft við viðeigandi hagsmunaaðila

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Fyrirhugað frumvarp hefur það að markmiði að styrkja stjórnun landamæra með því að efla Eurodac og tryggja viðeigandi málsmeðferð í samræmi við skuldbindingar Íslands sem byggja á samningum og viðbótarbókunum sem Ísland hefur gert við Evrópusambandið um málefni útlendinga og löggæslu. 

Verði frumvarpið óbreytt að lögum er hvorki gert ráð fyrir því að það hafi í för með sér útgjaldaaukningu fyrir ríkissjóð né sveitarfélög. Þvert á móti er ráð fyrir að breytingarnar dragi úr áframhaldandi för umsækjenda um alþjóðlega vernd innan Schengen-svæðisins og fækki þannig umsóknum á Schengen svæðinu í heild. Jafnframt er gert ráð fyrir að breytingarnar auki skilvirkni innan stjórnsýslunnar, fremur en verkefnaálag, og tryggi þannig hagræðingu í nýtingu fjármagns. Ekki er gert ráð fyrir að frumvarpið hafi bein áhrif á jafnrétti eða stöðu kynjanna.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Unnin var landsáætlun um innleiðingu verndarsamkomulagsins þar sem gerð var grein fyrir núverandi framkvæmd og nauðsynlegum laga- og kerfisbreytingum sem íslensk stjórnvöld þurfa að ráðast í til að uppfylla þær þjóðréttarskuldbindingar sem samkomulaginu fylgja. 

Áformað er að birta drög að frumvarpi í samráðsgátt stjórnvalda sem fyrst. Stefnt er að framlagningu frumvarps á vorþingi 2026.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Undirbúningur innleiðingar er nú þegar hafinn og gert er ráð fyrir að honum verði að fullu lokið fyrir gildistöku laganna 12. júní 2026. 
Útlendingastofnun, sem ber ábyrgð á málsmeðferð á grundvelli Dyflinnarsamkomulagsins, og embætti ríkislögreglustjóra, sem er ábyrgðaraðili að rekstri Eurodac, hafa þegar hafið undirbúning til að uppfylla kröfur reglugerðanna. 
Hvaða forsendur þurfa að vera fyrir hendi til að lagasetning beri árangur? 
Áframhaldandi samráð við helstu hagsmunaaðila, svo sem Útlendingastofnun, lögreglu og ríkislögreglustjóra.
Mælikvarðar á árangur og útkomu 
Hefur verið hugað að því að afla gagna til að meta árangur þegar þar að kemur? 
Nei.

	I. Annað

	     

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

